**HAJDÚ-BIHAR VÁRMEGYE ÖNKORMÁNYZATA**

**2024. ÉVI BELSŐ ELLENŐRZÉSI TERV**

**Készítette:**

**Nemesné Sőrés Erzsébet**

**belső ellenőr**

**Készült: Debrecen, 2023. november 29.**

Az államháztartás ellenőrzési rendszerére vonatkozó alapvető szabályokat az államháztartásról szóló 2011. évi CXCV. törvény (továbbiakban: Áht.) VIII. fejezete állapítja meg. Az államháztartási kontrollok rendszeréről az Áht. 61. §-a és 62. §-a rendelkezik.

Az Áht. 61. §-a az alábbiakat rögzíti:

„61. § (1) Az államháztartási kontrollok célja az államháztartás pénzeszközeivel és a nemzeti vagyonnal történő szabályszerű, gazdaságos, hatékony és eredményes gazdálkodás, a beszámolási és adatszolgáltatási kötelezettségek szabályszerű teljesítésének biztosítása.

(2) Az államháztartás külső ellenőrzésével kapcsolatos feladatokat az Állami Számvevőszék látja el. Az Állami Számvevőszék ellenőrzési tevékenységének korlátozása nélkül e törvényben meghatározott esetben külső ellenőrzést a kincstár is végezhet.

(3) Az államháztartás kormányzati szintű ellenőrzése a kormányzati ellenőrzési szerv, az európai támogatásokat auditáló szerv és a kincstár által valósul meg.

(4) Az államháztartás belső kontrollrendszere a költségvetési szervek belső kontrollrendszere – beleértve a belső ellenőrzést – keretében valósul meg.”

A helyi önkormányzatok belső kontrollrendszerére vonatkozóan a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) tartalmaz további szabályozást:

A Mötv. 119. § (3) bekezdése rögzíti, hogy a jegyző köteles – a jogszabályok alapján meghatározott – belső kontrollrendszert működtetni, amely biztosítja a helyi önkormányzat rendelkezésére álló források szabályszerű, gazdaságos, hatékony és eredményes felhasználását.

A 119. § (4) bekezdése előírja, hogy a jegyző köteles gondoskodni – a belső kontrollrendszeren belül – a belső ellenőrzés működtetéséről az államháztartásért felelős miniszter által közzétett módszertani útmutatók és a nemzetközi belső ellenőrzési standardok figyelembevételével. A helyi önkormányzat belső ellenőrzése keretében gondoskodni kell a felügyelt költségvetési szervek ellenőrzéséről is.

A Mötv. 119. § (5) bekezdése előírja továbbá, hogy a helyi önkormányzatra vonatkozó éves ellenőrzési tervet a képviselő-testület a tárgyévet megelőző év december 31-éig hagyja jóvá.

A helyi önkormányzat és költségvetési szervei belső ellenőrzésére vonatkozó részletes szabályokat a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (továbbiakban: Bkr.) tartalmazza.

A belső ellenőrzési terv készítésére vonatkozó részletes előírásokat és követelményeket a Bkr. 31. §-a foglalja magában. A Bkr. 31. § (1) bekezdése rögzíti, hogy a belső ellenőrzési vezető összeállítja a tárgyévet követő évre vonatkozó belső ellenőrzési tervet. Az éves ellenőrzési tervnek a kockázatelemzés alapján felállított prioritásokon, valamint a belső ellenőrzés rendelkezésére álló erőforrásokon kell alapulnia és a Bkr. 31. § (4) bekezdése szerinti tartalommal kell elkészülnie.

Ezen előírásoknak megfelelően Hajdú-Bihar Vármegye Önkormányzata 2024. évi belső ellenőrzési terve kockázatelemzés alapján felállított prioritásokon alapul, összeállításánál figyelembevételre kerültek a tevékenységet érintő, gazdálkodási folyamatban rejlő kockázatok, valamint a rendelkezésre álló erőforrások. A kockázatelemzés alapján felállított prioritások a főbb célkitűzésekből kerültek levezetésre, az ellenőrzési terv a korábbi évek belső ellenőrzéseinek tapasztalatait és a jelentésekben foglaltakat is figyelembe veszi.

Hajdú-Bihar Vármegye Önkormányzata 2024. évi belső ellenőrzési tervének elkészítését megelőző kockázatelemzés a Belső Ellenőrzési Kézikönyv kockázatelemzési modellje alkalmazásával történt.

A kockázatelemzés folyamatában minden egyes azonosított kockázat a Kockázatelemzési Kritérium Mátrixban meghatározott kockázati tényezők mentén két szempont alapján került értékelésre:

* a kockázati tényező célokra, költségvetésre gyakorolt hatása (mely lehet: alacsony, mérsékelt, jelentős, magas) alapján.
* a kockázati tényező bekövetkezési valószínűsége (mely lehet alacsony, mérsékelt, jelentős, magas)

Az elemzések alapján a következő fő folyamatoknál vizsgálta meg az ellenőrzés a kockázati tényezők szerepét, jelentőségét, súlyát:

* Szakmai feladatellátás
* Szabályozás
* Számviteli folyamatok
* Tervezés, költségvetés készítés
* Gazdálkodási-pénzkezelési folyamatok
* Irányítás, belső kontroll

A folyamatok kockázati rangsora alapján meghatározásra kerültek azok a fő témakörök, amelyek potenciális kockázatot jelentenek az önkormányzati gazdálkodás vagy egyes ellátandó területek szempontjából.

Az összevont kockázati prioritások mellett a belső ellenőrzés figyelembe vette egyéb szakmai szempontjait és így alakította ki a tervjavaslatot.

A kockázat elemzés alapján a 2024. évi belső ellenőrzési tervben szereplő vizsgálatra javasolt témák magas és közepes kockázatú területeknek minősülnek.

Hajdú-Bihar Vármegye Önkormányzata 2024. évi ellenőrzési terve a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet 31. §-a alapján, a Pénzügyminisztérium 2022. augusztus hónapban közzétett „Útmutató a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet alapján összeállítandó éves ellenőrzési terv és összefoglaló éves ellenőrzési terv, valamint éves ellenőrzési jelentés és összefoglaló éves ellenőrzési jelentés elkészítéséhez” elnevezésű dokumentum figyelembe vételével került összeállításra.

A 2024. évi belső ellenőrzési terv 3. sz. mellékletében az ellenőrzésekre fordított 55 ellenőri nap mellett 10 ellenőri nap került betervezésre egyéb tevékenységekre pl. a 2023. évi összefoglaló ellenőrzési jelentés és a 2025. évi belső ellenőrzési terv elkészítésére.

A 2024. évi belső ellenőrzési terv végrehajtása külső szolgáltató bevonásával a Bkr. 15. § (9) bekezdés a) pontjában és 16. § (1) bekezdésében foglaltaknak megfelelően, polgári jogi szerződés (megbízási szerződés) keretében történik. A belső ellenőrzési tevékenységet ellátó külső szolgáltató Nemesné Sőrés Erzsébet regisztrált költségvetési belső ellenőr, államháztartási minősítésű könyvvizsgáló, aki megfelel a Bkr. 16. § (7) bekezdésében előírt feltételeknek.

A belső ellenőrzési terv mellékletei:

1. sz. melléklet: Létszám és erőforrás
2. sz. melléklet: Ellenőrzések
3. sz. melléklet: Tevékenységek

A fentiek alapján készült 2024. évi belső ellenőrzési terv végrehajtható, a terv realizálhatósága biztosított.

**Hajdú-Bihar Vármegye Önkormányzata**

**2024. évi belső ellenőrzési terv**

|  |  |  |  |  |  |  |  |
| --- | --- | --- | --- | --- | --- | --- | --- |
| **Sor-szám** | **Az ellenőrzés tárgya** | **Az ellenőrzés célja, módszerei, ellenőrizendő időszak** | **Azonosított kockázati tényezők** | **Az ellenőrzés típusa** | **Az ellenőrzött szerv, szervezeti egység** | **Az ellenőrzés tervezett ütemezése** | **Az ellenőrzésre fordítandó kapacitás (ellenőri nap)** |
| 1. | **A Hajdú-Bihar vármegyei területi nemzetiségi önkormányzatok gazdálkodása** | **Ellenőrzés célja:**  annak megállapítása. hogy a területi nemzetiségi önkormányzatok gazdálkodása megfelelt-e a jogszabályoknak, a gazdálkodási feladatok ellátása és a költségvetés tervezési, zárszámadási, pénzügyi-számviteli feladatok ellátása megfelelt-e a jogszabályoknak és a helyi szabályozásnak.  **Ellenőrzés módszerei:**  dokumentum alapú, mintavételes ellenőrzés  **Ellenőrizendő időszak:**  2023. év | * gazdálkodás szabályozása * szabályozás és gyakorlat összhangja * forrás rendelkezésére állása * forrás felhasználásának szabályszerűsége * belső kontrollrendszer működése | szabályszerűségi, pénzügyi ellenőrzés | Hajdú-Bihar Vármegye Román Területi Nemzetiségi Önkormányzata, Hajdú-Bihar Vármegye Cigány Területi Nemzetiségi Önkormányzata Hajdú-Bihar Vármegyei Önkormányzati Hivatal | 2024. III. negyedév | 30 belső ellenőri nap |
| **Sor-szám** | **Az ellenőrzés tárgya** | **Az ellenőrzés célja, módszerei, ellenőrizendő időszak** | **Azonosított kockázati tényezők** | **Az ellenőrzés típusa** | **Az ellenőrzött szerv, szervezeti egység** | **Az ellenőrzés tervezett ütemezése** | **Az ellenőrzésre fordítandó kapacitás (ellenőri nap)** |
| **2.** | **A TOP-5.3.2-17-HB1-2018.-00001 azonosító számú a „Hajdú hagyományok nyomában” című pályázat elkülönített bankszámlájáról teljesített kifizetések** | **Ellenőrzés célja:**  annak megállapítása, hogy a pályázati alszámláról teljesített kifizetések és azok számviteli pénzügyi elszámolása megfelel-e a vonatkozó jogszabályoknak és a belső szabályzatok előírásainak  **Ellenőrzés módszerei:**  dokumentum alapú, mintavételes  **Ellenőrizendő időszak:**  2021-2022-2023. év | * szabályozás és a gyakorlat összhangja * forrás felhasználásának szabályszerűsége * számviteli rendszer megbízhatósága, megfelelősége * belső kontrollrendszer működése | pénzügyi ellenőrzés | Hajdú-Bihar Vármegye ÖnkormányzataHajdú-Bihar Vármegyei Önkormányzati Hivatal | 2024. III. negyedév | 25 belső ellenőri nap |

Debrecen, 2023. november 29. Nemesné Sőrés Erzsébet

belső ellenőr